### Beslutning

Økonomiudvalgets indstilling godkendt.

### Sagsfremstilling

## Resume og sagens baggrund

[adresse] i [adresse] har ud fra indledende drøftelser og input fra de fire sundhedsklynger i [adresse] samt Patientinddragelsesudvalget besluttet at basere ny Sundhedsaftale for 2024 – 2027 på en revision af Sundhedsaftalen 2019-2023. En revision af aftalen indbefatter at videreføre vision, målsætninger og nuværende målgrupper. Dette med en prioritering af særligt fokus på børn og unges trivselsudfordringer, samt tværgående indsatser, herunder lighed i sundhed, digitalisering og forebyggelse. Udkast til Sundhedsaftale 2024-2027 for Region Sjælland er udsendt i offentlig høring, og det indstilles, at Kalundborg Kommunes udvalg godkender høringssvar.

## Indstillinger

Direktøren indstiller, at høringssvaret godkendes.

## Behandling

Børn- og Familieudvalget, Socialudvalget, Ældre- og Sundhedsudvalget, Handicaprådet, Seniorrådet, Økonomiudvalget, Kommunalbestyrelsen.

## Sagsfremstilling

*Baggrund og formål*

Ifølge Sundhedslovens § 205 skal der i hver valgperiode indgås en sundhedsaftale mellem Regionsrådet og de enkelte kommunalbestyrelser i regionen.

I Sundhedsloven og Bekendtgørelsen om sundhedsklynger fra 2022 er ligeledes fastlagt rammer for Sundhedssamarbejdsudvalgets og sundhedsklyngernes rolle i forhold til Sundhedsaftalen. Sundhedsaftalen er en politisk aftale og udgør den overordnede, generelle ramme for samarbejdet på sundhedsområdet mellem kommuner og regioner, herunder almen praksis.

Formålet med Sundhedsaftalen er at bidrage til sammenhængende patientforløb på tværs af sygehuse, kommuner og praktiserende læger. Målet er, at den enkelte borger tilbydes en indsats af høj og ensartet kvalitet, uanset antallet af kontakter eller karakteren af den indsats, der er behov for.

*Sundhedsaftalens vision, målgrupper og målsætninger*

[adresse] vision for Sundhedsaftale 2024-2027 er i lighed med den nuværende Sundhedsaftale ”Fælles med borgeren om bedre sundhed”.  Ambitionen er fortsat, at vi sammen med borgeren benytter kommunale og regionale ressourcer bedst muligt til at opnå bedre sundhed.

[adresse] har vurderet, at der fortsat er grundlag for at arbejde videre med de fire nuværende målgrupper for Sundhedsaftalen:

* Børn og unge med trivselsudfordringer
* Sårbare ældre
* Borgere med kroniske og langvarige forløb
* Voksne med psykisk sygdom

[adresse] ønsker i denne sammenhæng, at børn og unge med trivselsudfordringer prioriteres og får et særligt fokus.

Derudover er det intentionen fra [adresse], at der i den kommende sundhedsaftale arbejdes videre med de fælles kommunale og regionale mål fra den nuværende sundhedsaftale:

* Fælles om borgerens livsudfordringer
* Tryghed og mestring i eget hjem
* Effektiv forebyggelse – sunde borgere
* Mental sundhed og psykisk trivsel.

For hvert mål er der målepunkter for at kunne monitorere arbejdet med Sundhedsaftalen, og fastholde fokus og retning for implementeringen af Sundhedsaftalen.

Aftalen beskriver desuden principper for samarbejdet med henblik på fortsat at udvikle kvaliteten og skabe sammenhæng og fremme en langsigtet og planlagt opgaveoverdragelse og tydelig arbejdsdeling mellem kommuner og region:

* Fælles ansvar ved sektorovergange
* Planlagt opgaveflytning
* Opgaverne løses på det lavest mulige omkostningsniveau
* Fælles kvalitets- og udviklingsdagsorden
* Fælles digitaliseringsdagsorden

Tidsplan og videre proces

Alle høringssvar indgår i det videre arbejde med Sundhedsaftalen, som vil gælde fra 1. januar 2024. Sundhedssamarbejdsudvalget drøfter på sit møde den 25. september 2023 de indkomne høringssvar. Derefter sendes Sundhedsaftalen til godkendelse i de 17 kommunalbestyrelser og Regionsrådet. Sundhedsaftalen 2024-2027 skal indsendes til endelig godkendelse i Sundhedsstyrelsen senest d. 1. januar 2024.

[adresse] vil desuden invitere kommunale politikere m.fl. til et stormøde *den 1. november 2023* om Sundhedsaftalen og det fælles arbejde med at implementere aftalen.

*Dokumentation og lovgrundlag*

Bekendtgørelse (BEK 1248 af 5/9-2022) om sundhedsklynger, Trine Østergaard, sundhedsaftaler: [Bekendtgørelse](https://www.retsinformation.dk/eli/lta/2022/1248)

Sundhedsloven, [§205](https://www.retsinformation.dk/eli/lta/2022/210)

Sundhedsstyrelsens vejledning om sundhedsaftaler mv. (høringsversion marts 2023)

## Økonomiske konsekvenser

Ingen.

## Administrativ tilføjelse

Punktet kom ved en fejl ikke med på dagsordenen til Børn- og Familieudvalgets ordinære møde den 7. juni 2023, hvorfor der er planlagt møde i Børn- og Familieudvalget forud for mødet i Kommunalbestyrelsen den 21. juni 2023.

### Sagens forløb

08-06-2023 Socialudvalget
Anbefales.
12-06-2023 Seniorrådet

Seniorrådet har forholdt sig til Høringsudkastet til Sundhedsaftalen for 2024-2027.

Seniorrådet er enige i de kommentarer Kalundborg Kommune har formuleret til Høringsudkastet og er enige i, at stratificeringen af særligt sårbare/risikoborgere kunne formuleres både klarere og mindre stigmatiserende.

Seniorrådet hæfter sig ved, at Sundhedsaftalen indeholder strategier, mens de mere konkrete forløb/flow m.m. må fremgå af værktøjskassen, som der i indholdsfortegnelsen henvises til. Denne nævnes dog ikke yderligere i [adresse].

Den nuværende Værktøjskasse er senest opdateret i 2011, hvorfor Seniorrådet har en forventning om en snarlig opdatering svarende til de mange ændringer, der siden da er sket på sundhedsområdet.

Seniorrådet ønsker at henlede opmærksomheden på den lille gruppe af borgere, der pga. skrøbelighed, har svært ved selv at manøvrere i systemet og hvor mange informationer ofte går tabt ved sektorovergange.

Det vil for denne gruppe af borgere være optimalt med færre kontakter, evt. faste kontaktpersoner eller forløbskoordinatorer, der kan følge borger på vej ift. bl.a. at sikre information og aftaler.

12-06-2023 Ældre- og Sundhedsudvalget
Høringssvaret anbefales med den tilføjelse, at aftalen generelt mangler visioner for et bedre sundhedsvæsen, samt at sidste afsnit i høringssvaret udgår.
13-06-2023 Handicaprådet
Rådet tilsluttede sig Ældre- og Sundhedsudvalgets udtalelse.
14-06-2023 Økonomiudvalget
Anbefales med Ældre- og Sundhedsudvalgets bemærkning.
21-06-2023 Børn- og Familieudvalget
Anbefales.